b'\n_START_ARTICLE_\nChace Crawford\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nCrawford syntyi 18. hein\xc3\xa4kuuta 1985 Lubbockissa, Texasissa. H\xc3\xa4nen is\xc3\xa4ns\xc3\xa4 on ihotautil\xc3\xa4\xc3\xa4k\xc3\xa4ri ja \xc3\xa4iti opettaja. Crawfordilla on nuorempi sisar Candice Crawford, joka oli Miss Missouri USA 2008. H\xc3\xa4n asui perheineen Bloomingtonissa, Minnesotassa nelj\xc3\xa4 vuotta. Sitten h\xc3\xa4n muutti Planon kaupunkiin, Texasiin, jossa h\xc3\xa4n valmistui Trinity Christian Academy -lukiosta. Opiskelun aikana Crawford ty\xc3\xb6skenteli Abercrombie & Fitch -vaateliikkeess\xc3\xa4 ja toimi Hollisterin mallina. Lukion j\xc3\xa4lkeen Crawford muutti Malibuun, Kaliforniaan, miss\xc3\xa4 h\xc3\xa4n k\xc3\xa4vi Pepperdinen yliopistoa ja opiskeli markkinointia ja journalismia.\n_START_SECTION_\nUra\n_START_PARAGRAPH_\nCrawfordin ensimm\xc3\xa4inen elokuvarooli oli Renny Harlinin ohjaamassa yliluonnollisessa trilleriss\xc3\xa4 The Covenant vuonna 2006. Seuraavana vuonna Crawford teki ensiesiintymisens\xc3\xa4 televisiossa, kun h\xc3\xa4n sai The CW -televisiokanavan Gossip Girl -sarjasta Nathaniel Archibaldin roolin._NEWLINE_Tammikuussa 2009 Crawford esiintyi Leona Lewisin musiikkivideossa \xe2\x80\x9dI Will Be\xe2\x80\x9d, jossa h\xc3\xa4n esitti artistin poikayst\xc3\xa4v\xc3\xa4\xc3\xa4. Samana vuonna Crawford nimettiin People-lehdess\xc3\xa4 \xe2\x80\x9dkes\xc3\xa4n kuumimmaksi poikamieheksi\xe2\x80\x9d. H\xc3\xa4n my\xc3\xb6s esiintyi Do Something -hyv\xc3\xa4ntekev\xc3\xa4isyysj\xc3\xa4rjest\xc3\xb6n Teens For Jeans -kampanjassa. _NEWLINE_Vuonna 2010 Crawford n\xc3\xa4ytteli narkomaania nimelt\xc3\xa4 White Mike elokuvassa Twelve, jonka ohjasi Joel Schumacher. Elokuva perustuu samannimiseen romaaniin, jonka on kirjoittanut Nick McDonnell. Elokuva sai ensi-iltansa Sundancen elokuvajuhlilla 31. tammikuuta 2010._NEWLINE_Samana vuonna Crawford oli sopinut n\xc3\xa4yttelev\xc3\xa4ns\xc3\xa4 Footloose-elokuvan uudelleenfilmatisoinnissa, mutta lopulta vet\xc3\xa4ytyi projektista. Elokuvan p\xc3\xa4\xc3\xa4rooli meni lopulta Kenny Wormaldille. _NEWLINE_Kes\xc3\xa4kuussa 2010 varmistui, ett\xc3\xa4 Crawford osallistuu indie-elokuvaan nimelt\xc3\xa4 Peace, Love & Misunderstanding, jossa olivat mukana my\xc3\xb6s n\xc3\xa4yttelij\xc3\xa4t Jane Fonda ja Catherine Keener. Chace n\xc3\xa4yttelee elokuvassa sodanvastaista poikaa nimelt\xc3\xa4 Cole, joka on rakastunut Fondan roolihahmon tytt\xc3\xa4reen._NEWLINE_Kes\xc3\xa4kuussa 2011 Crawford sai p\xc3\xa4\xc3\xa4roolin elokuvassa, joka kertoo murhasta syytetyst\xc3\xa4 etel\xc3\xa4amerikkalaisesta miehest\xc3\xa4. Elokuva perustuu Nobel-palkinnon voittaneen kirjailija Nadine Gordimerin vuoden 1998 romaaniin The House Gun. Elokuva kertoo rikkaasta, vapaamielisest\xc3\xa4 etel\xc3\xa4afrikkalaista miehest\xc3\xa4, jota n\xc3\xa4yttelee Pierce Brosnan ja joka palkkaa mustan lakimiehen puolustamaan poikaansa Duncania (Crawford), jota syytet\xc3\xa4\xc3\xa4n oman yst\xc3\xa4v\xc3\xa4ns\xc3\xa4 tappamisesta apartheidin j\xc3\xa4lkeisess\xc3\xa4 Etel\xc3\xa4-Afrikassa._NEWLINE_Hein\xc3\xa4kuussa 2011 Crawford valittiin n\xc3\xa4yttelem\xc3\xa4\xc3\xa4n elokuvaan Mit\xc3\xa4 odottaa kun odotat, jonka on k\xc3\xa4sikirjoittanut Heidi Murkoff. H\xc3\xa4nen vastan\xc3\xa4yttelij\xc3\xb6it\xc3\xa4\xc3\xa4n ovat Cameron Diaz ja Jennifer Lopez. Elokuvan kuvaukset alkoivat hein\xc3\xa4kuussa 2011, ja se julkaistiin 18. toukokuuta 2012.'